Abbas Alpensis et Balernensis, ad invicem discordiam habentes et pro Balernensis ęcclesię subjectione, qua Alpensi subici debere ferebatur, diu inter se altercantes, tandem pari consensu eademque sententia Molismum petierunt, quatinus donni Rotberti, primi ejusdem loci abbatis, ceterorumque fratrum juditio vel concordia eorum diutina controversia ad pacem sedaretur, et sicut Molismensis ecclesie consilium eveniret, ab utrisque abbatibus firmum et perpetuo ratum teneretur. Presidente igitur domno Rotberto abbate Molismensi et presente domno Lamberto Pultariensi, assistente etiam toto conventu fratrum, taliter predictarum ecclesiarum pax et concordia determinata est. Statutum est ergo a predictis abbatibus quatinus, dimissis cunctis retroactis querelis et contentionibus, tali subjectione Balernensis abbas Alpensi subderetur ut : Si Alpensis Balernam venerit, primam sedem teneat et quicquid justę vel regulariter disposuerit aut ordinaverit, et secundum consilium abbatis vel fratrum ejusdem loci, ei cuncti obediant. Si autem Balernensis in aliquo contemptor sanctę regulę repertus fuerit, vel in tali causa que emendatione digna sit excesserit, ammoneatur ab Alpensi bis, ter vel quater ; si emendaverit, bene ; si vero contempserit vel contra eum rebellare presumpserit, invitabit eum in suum Alpense capitulum, et secundum Deum et ut talem decet personam, causam ejus nulla sibi injecta violentia tractabit. Quod si tanta aut talis causa fuerit que nec sic possit emendari, tunc demum abbati >ab